สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 16 มี.ค. 61
16 มี.ค. 2561

ดัชนีดาวโจนส์ตลาดหุ้นนิวยอร์กปิดดีดตัวขึ้นเมื่อคืนนี้ (15 มี.ค.) หลังจากสหรัฐฯเปิดเผยข้อมูลเศรษฐกิจที่แข็งแกร่ง ซึ่งรวมถึงจำนวนชาวอเมริกันที่ขอรับสวัสดิการว่างงานปรับตัวลดลง และดัชนีภาคการผลิตในรัฐนิวยอร์กซึ่งขยายตัวได้ดีเกินคาด อย่างไรก็ตาม ดัชนี S&amp;P500 ปิดตลาดในแดนลบติดต่อกันเป็นวันที่ 4 เนื่องจากนักลงทุนยังคงวิตกกังวลเกี่ยวกับผลกระทบของสงครามการค้า
ดัชนีเฉลี่ยอุตสาหกรรมดาวโจนส์ปิดที่ 24,873.66 จุด พุ่งขึ้น 115.54 จุด หรือ +0.47% ดัชนี S&amp;P500 ปิดที่ 2,747.33 จุด ลดลง 2.15 จุด, -0.08% และดัชนี Nasdaq ปิดที่ 7,481.74 จุด ลดลง 15.07 จุด หรือ -0.20%
 
ตลาดหุ้นยุโรปปิดปรับตัวขึ้นเมื่อคืนนี้ (15 มี.ค.) เนื่องจากนักลงทุนเข้าช้อนซื้อเก็งกำไรหลังจากตลาดปิดในแดนลบติดต่อกัน 2 วันทำการก่อนหน้านี้ อันเนื่องมาจากความวิตกกังวลเกี่ยวกับสงครามการค้า โดยหุ้นกลุ่มประกันนำตลาดดีดตัวขึ้น หลังจากที่หุ้นกลุ่มดังกล่าวร่วงลงอย่างหนักในช่วงที่ผ่านมา
ดัชนี Stoxx Europe 600 เพิ่มขึ้น 0.5% ปิดที่ 376.88 จุด
ดัชนี DAX ตลาดหุ้นเยอรมันปิดที่ 12,345.56 จุด เพิ่มขึ้น 107.82 จุด หรือ +0.88% ดัชนี FTSE 100 ตลาดหุ้นลอนดอนปิดที่ 7,139.76 จุด เพิ่มขึ้น 7.07 จุด หรือ +0.10% และดัชนี CAC-40 ตลาดหุ้นฝรั่งเศสปิดที่ 5,267.26 จุด เพิ่มขึ้น 33.90 จุด หรือ +0.65%
 
ตลาดหุ้นลอนดอนปิดดีดตัวขึ้นเมื่อคืนนี้ (15 มี.ค.) โดยได้แรงหนุนจากการพุ่งขึ้นของหุ้นเทสโก้ พีแอลซี ซึ่งเป็นบริษัทค้าปลีกยักษ์ใหญ่ของอังกฤษ นอกจากนี้ ตลาดหุ้นลอนดอนยังได้ปัจจัยบวกจากการที่นักลงทุนเข้าช้อนซื้อเก็งกำไร หลังจากตลาดปิดร่วงลงติดต่อกัน 3 วันทำการก่อนหน้านี้
ทั้งนี้ ดัชนี FTSE 100 ตลาดหุ้นลอนดอนปิดที่ 7,139.76 จุด เพิ่มขึ้น 7.07 จุด หรือ +0.10%
 
สัญญาทองคำตลาดนิวยอร์กปิดลบเมื่อคืนนี้ (15 มี.ค.) โดยได้รับแรงกดดันจากการแข็งค่าของสกุลเงินดอลลาร์ นอกจากนี้ ข้อมูลเศรษฐกิจที่แข็งแกร่งของสหรัฐ และการดีดตัวขึ้นของดัชนีดาวโจนส์ตลาดหุ้นนิวยอร์ก ยังส่งผลให้นักลงทุนลดการถือครองทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนเม.ย. ลดลง 7.80 ดอลลาร์ หรือ 0.59% ปิดที่ 1317.80 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 11.5 เซนต์ หรือ 0.70% ปิดที่ 16.422 ดอลลาร์/ออนซ์
สัญญาพลาตินัมส่งมอบเดือนเม.ย. ลดลง 4.60 ดอลลาร์ หรือ 0.48% ปิดที่ 956.90 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 3.75 ดอลลาร์ หรือ 0.25% ปิดที่ 981.00 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (15 มี.ค.) หลังจากสำนักงานพลังงานสากล (IEA) ปรับเพิ่มคาดการณ์อุปสงค์น้ำมันทั่วโลกในปีนี้ อย่างไรก็ตาม ความวิตกกังวลเกี่ยวกับการที่สหรัฐผลิตน้ำมันเพิ่มขึ้น ยังคงเป็นปัจจัยลบที่สกัดแรงบวกของสัญญาน้ำมันดิบ
สัญญาน้ำมันดิบ WTI ส่งมอบเดือนเม.ย. เพิ่มขึ้น 23 เซนต์ หรือ 0.4% ปิดที่ 61.19 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ค. เพิ่มขึ้น 23 เซนต์ หรือ 0.4% ปิดที่ 65.12 ดอลลาร์/บาร์เรล
 
ดอลลาร์สหรัฐแข็งค่าขึ้นเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (15 มี.ค.) หลังจากสหรัฐเปิดเผยข้อมูลเศรษฐกิจที่แข็งแกร่ง ซึ่งรวมถึงจำนวนชาวอเมริกันที่ขอรับสวัสดิการว่างงานปรับตัวลดลง และดัชนีภาคการผลิตในรัฐนิวยอร์กซึ่งขยายตัวได้ดีเกินคาด
ยูโรอ่อนค่าลงเมื่อเทียบกับดอลลาร์ที่ระดับ 1.2303 ดอลลาร์ จากระดับ 1.2374 ดอลลาร์ ขณะที่เงินปอนด์อ่อนค่าลงสู่ระดับ  1.3934 ดอลลาร์ จากระดับ 1.3972 ดอลลาร์ และดอลลาร์ออสเตรเลียอ่อนค่าลงสู่ระดับ 0.7798 ดอลลาร์สหรัฐ จากระดับ 0.7881 ดอลลาร์สหรัฐ
ดอลลาร์อ่อนค่าลงเล็กน้อยเมื่อเทียบกับเงินเยนที่ระดับ 106.25 เยน จากระดับ 106.29 เยน และแข็งค่าขึ้นเมื่อเทียบกับฟรังก์สวิสที่ระดับ 0.9516 ฟรังก์ จากระดับ 0.9448 ฟรังก์